Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 1 Pv 644/11/2202	Galanta, 16.5.2012
EEČ : 2-17-96-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 2 písmeno a Trestného zákona číslo 300/2005 Zbierky zákonov v znení zákona číslo 262/2011 Zbierky zákonov a iné trestné činy

Rozhodol: 	prokurátor Okresnej prokuratúry Galanta
Rozhodnutie:
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodenými:
1.	XXXXX
	dátum narodenia: XXXXX
2.	XXXXX
	dátum narodenia: XXXXX
3.	XXXXX
	dátum narodenia: XXXXX
4.	XXXXX 
	sídlo organizácie: 
5.	XXXXX 
	sídlo organizácie: 
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 300,00 € 
b.	Peňažná suma určená na všeobecne prospešné účely: 150,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ XXXXX pod spisovou značkou ORP-884/OVK-GA-2011.

Skutková veta: 
obvinený XXXXX vyhlásil, že spáchal skutok spočívajúci na tom skutkovom základe, že dňa 10. 09. 2011, v čase o 03.25 h viedol nákladné motorové vozidlo zn. Škoda Octavia Combi 1,9 TDI, EČ: XXXXX v Galante po Šafárikovej ulici, cez kruhový objazd smerom doprava na Hodskú ulicu, kde pri prejazde kruhovým objazdom neprispôsobil rýchlosť jazdy svojim schopnostiam a povahe vozovky, dostal s vozidlom pravotočivý šmyk v dôsledku čoho na Hodskej ulici s vozidlom čiastočne vyšiel na pravý chodník a s prednou časťou vozidla narazil do kovového zábradlia a stĺpa verejného osvetlenia, kde vozidlo zostalo v konečnej polohe, jeho spolujazdec XXXXX, v čase dopravnej nehody sediaci na pravom prednom sedadle, utrpel špirálovú viac úlomkovú zlomeninu tela pravej ramennej kosti s posunom vpravo a tržno - zmliaždenú ranu nad ľavým okom, ktoré zranenia si vyžiadali liečenie spojené s práceneschopnosťou v trvaní 8 - 9 mesiacov a XXXXX, v čase dopravnej nehody sediaci na pravom zadnom sedadle, utrpel pomliaždenie sánky a ľavej časti krčnej chrbtice s dobou liečenia bez práceneschopnosti v trvaní tri dni, obvinený svojím konaním porušil ustanovenia § 16 ods. 1 č. 8/2009 Z. z. o cestnej premávke v platnom znení.

Odôvodnenie: 
Uznesením vyšetrovateľa Odboru kriminálnej polície Okresného riaditeľstva Policajného zboru v Galante sp. zn. XXXXX zo dňa 10. 01. 2012 bolo podľa § 206 ods. 1 Tr. por. vznesené obvinenie XXXXX pre prečin ublíženie na zdraví podľa § 157 ods. 1, ods. 2 písm. a) Trestného zákona s použitím ust. § 138 písm. h) Trestného zákona na tom skutkovom základe tak, ako je to uvedené vo výrokovej časti tohto uznesenia.

Preskúmaním príslušného spisového materiálu som zistil, že v predmetnej veci sa koná o trestnom čine, na ktorý zákon ustanovuje trest odňatia slobody, ktorého horná hranica neprevyšuje hranicu 5 rokov, stanovenú v ustanovení § 220 odsek 1 Trestného poriadku.

Podľa § 157 ods. 1, ods. 2 písm. a) Trestného zákona prečinu ublíženia na zdraví sa dopustí ten, kto inému z nedbanlivosti spôsobí ťažkú ujmu na zdraví závažnejším spôsobom konania, pričom za tento prečin sa potrestá odňatím slobody na jeden rok až päť rokov.  

Ďalšou podmienkou na rozhodnutie o schválení zmieru je aktivita obvineného smerujúca k náhrade škody spôsobenej prečinom, pričom ustanovenie § 220 ods. 1        písm. b) Trestného poriadku vymedzuje tri možnosti, ktorými môže obvinený riešiť otázku náhrady škody, ktoré sú uvedené alternatívne, žiadna z nich sa neuprednostňuje. Oznámenie dopravnej nehody ako poistnej udalosti príslušnej poisťovni a poskytnutie ďalšej potrebnej súčinnosti obvineným možno považovať za iné opatrenie na náhradu škody tak, ako to vyžaduje ustanovenie § 220 ods. 1 písm. b) Trestného poriadku. Táto podmienka bola splnená dňa 21. 09. 2011, kedy obvinený nahlásil poistnú udalosť spoločnosti Wüstenrot poisťovňa, a.s.. 

Obvinený nemá záznam v registri trestov ani v evidencii priestupkov, z miesta bydliska nie je bližšie hodnotený. V evidenčnej karte vodiča nemá záznam.  

Obvinený a poškodení so schválením zmieru vyslovili súhlas a zároveň uviedli, že zmier uzavreli dobrovoľne. Obvinený slobodne, vážne, zrozumiteľne a určito vyhlásil, že spáchal skutok, za ktorý je stíhaný. Dňa 22. 03. 2012 zložil na účet Krajskej prokuratúry Trnava peňažnú sumu vo výške 300,- Eur, z toho 50 % sumy vo výške 150,- Eur je určených na všeobecne prospešné účely, a to pre neziskovú organizáciu s názvom Čistý deň, IČO: 36084158. 

Obvinený a poškodení s týmto spôsobom vybavenia veci vyslovili súhlas.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného, na jeho osobné a majetkové pomery som dospel k záveru, že takýto spôsob rozhodnutia je dostačujúci.

     Z uvedeného dôvodu som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Oravec
prokurátor